CELEX: 32019R1705
Language: da
Date: 2019-10-10 00:00:00
Title: Kommissionens Delegerede Forordning (EU) 2019/1705 af 10. oktober 2019 om ændring af Rådets forordning (EU, Euratom) 2019/1197 for så vidt angår fristerne, inden for hvilke Det Forenede Kongerige skal opfylde betingelserne for berettigelse til EU-finansiering efter Det Forenede Kongeriges udtræden af Unionen

11.10.2019   
               
               
                  DA
               
               
                  Den Europæiske Unions Tidende
               
               
                  L 260/40
               
            
         KOMMISSIONENS DELEGEREDE FORORDNING (EU) 2019/1705
         af 10. oktober 2019
         om ændring af Rådets forordning (EU, Euratom) 2019/1197 for så vidt angår fristerne, inden for hvilke Det Forenede Kongerige skal opfylde betingelserne for berettigelse til EU-finansiering efter Det Forenede Kongeriges udtræden af Unionen
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU, Euratom) 2019/1197 af 9. juli 2019 om foranstaltninger vedrørende gennemførelsen og finansieringen af Unionens almindelige budget for 2019 i forbindelse med Det Forenede Kongeriges udtræden af Unionen (1), særlig artikel 2, stk. 3, artikel 3, stk. 3, og artikel 8, og
         ud fra følgende betragtninger:
         
                     (1)
                  
                  
                     Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union (TEU). Traktaterne ophører med at finde anvendelse på Det Forenede Kongerige på datoen for udtrædelsesaftalens ikrafttræden eller, hvis en sådan aftale ikke indgås, to år efter meddelelsen, medmindre Det Europæiske Råd efter aftale med Det Forenede Kongerige enstemmigt beslutter at forlænge denne frist.
                  
               
                     (2)
                  
                  
                     Forordning (EU, Euratom) 2019/1197 fastsætter, på hvilke betingelser Det Forenede Kongerige og personer og enheder etableret i Det Forenede Kongerige fortsat er berettigede til EU-finansiering til støtteberettigede udgifter afholdt i 2019 fra den dato, hvor traktaterne ophører med at finde anvendelse på og i Det Forenede Kongerige, og fastsætter fristerne for, hvornår Det Forenede Kongerige skal opfylde betingelserne for en sådan fortsat støtteberettigelse, herunder en betalingsplan for månederne efter august 2019.
                  
               
                     (3)
                  
                  
                     Fristerne og betalingsplanen blev fastsat under hensyntagen til muligheden for, at Det Forenede Kongerige udtræder af Unionen uden en aftale den 13. april 2019.
                  
               
                     (4)
                  
                  
                     Den 11. april 2019 vedtog Det Europæiske Råd afgørelse (EU) 2019/584 (2), som yderligere forlængede fristen i henhold til artikel 50, stk. 3, i TEU efter aftale med Det Forenede Kongerige indtil den 31. oktober 2019.
                  
               
                     (5)
                  
                  
                     Det er derfor hensigtsmæssigt at forlænge fristerne for, hvornår Det Forenede Kongerige skal opfylde betingelserne i forordning (EU, Euratom) 2019/1197, og ajourføre betalingsplanen for at tage hensyn til forlængelsen af den i artikel 50, stk. 3, i TEU fastsatte frist indtil den 31. oktober 2019.
                  
               
                     (6)
                  
                  
                     Forordning (EU, Euratom) nr. 2019/1197 bør derfor ændres.
                  
               
                     (7)
                  
                  
                     Det skal endvidere bemærkes, at den i artikel 3, stk. 1, litra a), i forordning (EU, Euratom) 2019/1197 anførte betingelse ikke længere er relevant.
                  
               
                     (8)
                  
                  
                     For at forebygge risikoen for alvorlige forstyrrelser af gennemførelsen og finansieringen af Unionens budget for 2019, navnlig for modtagere af støtte under Unionens udgiftsprogrammer og andre foranstaltninger på datoen for Det Forenede Kongeriges udtræden af Unionen, bør denne forordning vedtages efter den hasteprocedure, der er omhandlet i artikel 8 i forordning (EU, Euratom) 2019/1197, og i henhold til bestemmelserne i artikel 2, stk. 3, og artikel 3, stk. 3, i nævnte forordning, og bør på grund af sagens hastende karakter træde i kraft dagen efter offentliggørelsen i Den Europæiske Unions Tidende. Den bør finde anvendelse fra dagen efter den dato, hvor traktaterne ophører med at finde anvendelse på og i Det Forenede Kongerige, medmindre en udtrædelsesaftale indgået med Det Forenede Kongerige er trådt i kraft senest på denne dato —
                  
               VEDTAGET DENNE FORORDNING:
         
            Artikel 1
            I forordning (EU, Euratom) 2019/1197 foretages følgende ændringer:
            
                        1)
                     
                     
                        I artikel 2, stk. 1, affattes litra a), b) og c), således:
                        
                                    »a)
                                 
                                 
                                    Det Forenede Kongerige har inden for syv kalenderdage efter udtrædelsesdatoen skriftligt over for Kommissionen bekræftet, at det agter at bidrage med det beløb i euro, der fremgår af posten vedrørende »Det Forenede Kongerige« i kolonnen »egne indtægter i alt« i tabel 7 i delen »A. Indledning og finansiering af Unionens almindelige budget« på budgettets indtægtsside for 2019 som fastsat i Den Europæiske Unions almindelige budget for regnskabsåret 2019 (3), som vedtaget den 12. december 2018, fratrukket det beløb i egne indtægter, som Det Forenede Kongerige stiller til rådighed for regnskabsåret 2019 før udtrædelsesdatoen, i overensstemmelse med den betalingsplan, der er fastsat i nærværende forordning
                                 
                              
                                    b)
                                 
                                 
                                    Det Forenede Kongerige har inden for 20 kalenderdage efter udtrædelsesdatoen på den konto, som Kommissionen har meddelt, indbetalt den første betaling svarende til den rate, der er omhandlet i dette stykkes andet afsnit, multipliceret med resultatet af følgende: antallet af hele måneder mellem udtrædelsesdatoen og udgangen af 2019 fratrukket antallet af måneder mellem måneden for den første betaling, idet nævnte måned ikke medregnes, og udgangen af 2019
                                 
                              
                                    c)
                                 
                                 
                                    Det Forenede Kongerige har inden for syv kalenderdage efter udtrædelsesdatoen skriftligt over for Kommissionen bekræftet sit tilsagn om, at det fortsat vil acceptere kontrol og revision omfattende hele varigheden af programmerne og foranstaltningerne i overensstemmelse med gældende regler, og«
                                 
                              
                  
                        2)
                     
                     
                        I artikel 3, stk. 1, affattes litra b) således:
                        
                                    »b)
                                 
                                 
                                    Det Forenede Kongerige har inden for 30 kalenderdage efter udtrædelsesdatoen på den konto, som Kommissionen har meddelt, indbetalt de resterende månedlige rater som omhandlet i artikel 2, stk. 1, andet afsnit, og«.
                                 
                              
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra dagen efter den dag, hvor traktaterne ophører med at finde anvendelse på og i Det Forenede Kongerige i henhold til artikel 50, stk. 3, i TEU.
            Denne forordning finder imidlertid ikke anvendelse, hvis en udtrædelsesaftale indgået med Det Forenede Kongerige i henhold til artikel 50, stk. 2, i TEU er trådt i kraft senest på den dato, der er omhandlet i nærværende artikels stk. 2.
            Denne forordning er bindende i alle enkeltheder og gælder umiddelbart i hver medlemsstat.
         
         
            Udfærdiget i Bruxelles, den 10. oktober 2019.
            
               
                  På Kommissionens vegne
               
               
                  Jean-Claude JUNCKER
               
               Formand
            
         
         
            (1)  EUT L 189 af 15.7.2019, s. 1.
         
            (2)  Det Europæiske Råds afgørelse (EU) 2019/584 truffet efter aftale med Det Forenede Kongerige af 11. april 2019 om forlængelse af fristen i henhold til artikel 50, stk. 3, i TEU (EUT L 101 af 11.4.2019, s. 1).
         
            (3)  Endelig vedtagelse (EU, Euratom) 2019/333 af Den Europæiske Unions almindelige budget for regnskabsåret 2019 (EUT L 67 af 7.3.2019, s. 1).